b'\n_START_ARTICLE_\nPyelonephritis\n_START_SECTION_\nSymptomer\n_START_PARAGRAPH_\nSymptomerne p\xc3\xa5 akut nyreb\xc3\xa6kkenbet\xc3\xa6ndelse for st\xc3\xb8rre b\xc3\xb8rn og voksne viser sig prim\xc3\xa6rt ved kulderystelser og temperaturstigning, der gerne ender med feber p\xc3\xa5 38-40\xc2\xb0 C. Samtidig vil mange opleve kvalme og opkastning, rygsmerter eller flanke\xc3\xb8mhed og en generel f\xc3\xb8lelse af mathed og ubehag. Hertil vil der oftest v\xc3\xa6re symptomer fra den udl\xc3\xb8sende bl\xc3\xa6rebet\xc3\xa6ndelse, med hyppige, sviende vandladninger. Patologisk ses v\xc3\xa6skeansamlinger (\xc3\xb8demer) i nyrev\xc3\xa6vet, evt. med mindre abscesser._NEWLINE_Hos mindre b\xc3\xb8rn er symptombilledet lidt mere diffust; barnet vil klage over kvalme, mavesmerte og vil generelt fremst\xc3\xa5 som havende d\xc3\xa5rlig trivsel. Der vil ogs\xc3\xa5 kunne v\xc3\xa6re feber og opkastninger._NEWLINE_En sj\xc3\xa6lden variant af nyreb\xc3\xa6kkenbet\xc3\xa6ndelse er pyelonefritis emphysematosa. Her er urinvejene blevet inficeret med E. coli-bakterier, der udvikler CO\xe2\x82\x82. Dette viser sig p\xc3\xa5 r\xc3\xb8ntgenbilledet ved luftfyldte urinveje, ligesom der vil v\xc3\xa6re luftafgang fra urinr\xc3\xb8ret; det \xc3\xb8vrige symptombillede svarer til den regul\xc3\xa6re nyreb\xc3\xa6kkenbet\xc3\xa6ndelse._NEWLINE_En anden forholdsvis sj\xc3\xa6lden variant er h\xc3\xa6matogen pyelonefrit, der er en f\xc3\xb8lge af en infektion, typisk S. aureus, der via blodet breder sig til nyrerne.\n_START_SECTION_\nUnders\xc3\xb8gelser\n_START_PARAGRAPH_\nDiagnosen stilles ved hj\xc3\xa6lp af symptombilledet, hvor kombinationen af flankesmerter og feber samtidig med symptomerne p\xc3\xa5 bl\xc3\xa6rebet\xc3\xa6ndelse giver mistanke om nyreb\xc3\xa6kkenbet\xc3\xa6ndelse. Dette underbygges af blodpr\xc3\xb8ver, der vil vise forh\xc3\xb8jede v\xc3\xa6rdier for leukocytter, mens kreatinin og karbamid, som ellers er forh\xc3\xb8jede ved nyrep\xc3\xa5virkning, typisk vil v\xc3\xa6re n\xc3\xa6r normale \xe2\x80\x93 dette er et udtryk for, at den raske nyre overtager den angrebne nyres funktion._NEWLINE_Det er almindeligt at lave en ultralydsunders\xc3\xb8gelse af nyrerne, der kan afsl\xc3\xb8re uregelm\xc3\xa6ssige strukturer, der kan indikere abscesser, samt give et indtyrk af nyrens funktion. Der kan, hvis yderligere unders\xc3\xb8gelser er p\xc3\xa5kr\xc3\xa6vet, foretages CT-scanning af nyrer og urinveje, der vil kunne vise evt. v\xc3\xa6skeudtr\xc3\xa6dninger i nyrev\xc3\xa6vet, samt evt. pusansamlinger (pyonefrose) eller abcesser._NEWLINE_Symptomerne kan give mistanke om andre diagnoser, der skal afkr\xc3\xa6ftes inden nyreb\xc3\xa6kkenbet\xc3\xa6ndelse endegyldigt kan diagnosticeres. Er det h\xc3\xb8jre nyre, der er angrebet, kan det rejse mistanke om blindtarmsbet\xc3\xa6ndelse eller galdebl\xc3\xa6rebet\xc3\xa6ndelse. Er begge nyrer angrebet f\xc3\xa5s symptomer, der kan mistolkes som bet\xc3\xa6ndelse i \xc3\xa6ggestokkene eller anden infektion i bugen.\n_START_SECTION_\nBehandling\n_START_PARAGRAPH_\nF\xc3\xb8r antibiotisk behandling blev mulig var nyreb\xc3\xa6kkenbet\xc3\xa6ndelse i mange tilf\xc3\xa6lde en d\xc3\xb8delig sygdom. I dag helbredes langt st\xc3\xb8rstedelen. Almindeligvis gives en antibiotikakur af Cefuroxim eller Ampicillin intraven\xc3\xb8st i nogle dage, indtil den akutte nyrep\xc3\xa5virkning er overst\xc3\xa5et. Herefter f\xc3\xb8lges gerne op med tabletbehandling i en uge eller to._NEWLINE_Inden antibiotikabehandling startes tages der gerne blod fra til bloddyrkning \xe2\x80\x93 dette giver mulighed for at fastsl\xc3\xa5 pr\xc3\xa6cis hvilke bakterier, der er skyld i infektionen, og herefter kan behandlingen rettes specifikt herimod._NEWLINE_Er der dannet st\xc3\xb8rre bylder i nyrerne kr\xc3\xa6ves der et kirurgisk indgreb for at dr\xc3\xa6ne disse. Mindre abscesser heler almindeligvis op med antibiotisk behandling.\n_START_SECTION_\nKomplikationer\n_START_PARAGRAPH_\nNyreb\xc3\xa6kkenbet\xc3\xa6ndelse kan kompliceres med pyonefrose, der er en ansamling af pus i nyreb\xc3\xa6kkenet. Dette er almindeligvis en f\xc3\xb8lge af, at afl\xc3\xb8bet fra nyren er blokeret, men kan ogs\xc3\xa5 skyldes bakterier fra blodet. I sj\xc3\xa6ldne tilf\xc3\xa6lde er en byld skyld i infektionen. Ved pyonefrose vil patienten typisk opleve en meget "springende" kropstemperatur \xe2\x80\x93 hurtigt stigende og faldende feber \xe2\x80\x93 ligesom antibiotisk behandling kan have ringe effekt.\n_START_SECTION_\nPrognose\n_START_PARAGRAPH_\nPrognosen er ofte ganske god, idet de fleste patienter kommer sig fuldst\xc3\xa6ndigt efter en nyreb\xc3\xa6kkenbet\xc3\xa6ndelse. Mange vil dog efterf\xc3\xb8lgende have ar p\xc3\xa5 nyrebarken, der kan give nedsat funktion i det ber\xc3\xb8rte omr\xc3\xa5de. Prognosen er ellers afh\xc3\xa6ngig af patientens grundsygdom.'